ทองคำราคาตกธปท.หยุดลงทุน
ธปท. ชี้ถึงราคาทองคำจะเป็นขาลง แต่ก็ไม่กระทบ ทำให้ทุนสำรองมูลค่าลดลง
14 พ.ค. 2555

ธปท. ชี้ถึงราคาทองคำจะเป็นขาลง แต่ก็ไม่กระทบ ทำให้ทุนสำรองมูลค่าลดลง
นางสุชาดา กิระกุล รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) กล่าวว่า ธปท.ไม่ห่วงราคาทองคำในตลาดโลกมีแนวโน้มอ่อนตัวลง เพราะการซื้อทองคำเก็บในบัญชีทุนสำรองระหว่างประเทศเป็นการลงทุนระยะยาว และ ธปท.ถือในสัดส่วนที่น้อยมากเมื่อเทียบกับทุนสำรองทั้งหมดที่มีอยู่ 
“เมื่อปลายปีที่ผ่านมาทองคำที่อยู่ที่ระดับ 1,400 เหรียญสหรัฐต่อออนซ์ ตอนนี้อยู่ที่ 1,500 เหรียญสหรัฐ ถือว่ายังได้ราคาที่สูงขึ้น แต่ในภาวะเช่นนี้ ธปท.เราคงไม่เพิ่มสัดส่วนการลงทุนในทองคำอีก” นางสุชาดา กล่าว 
อย่างไรก็ตาม การลงทุนของ ธปท.ในทองคำจะมีการตีมูลค่าทางการตลาดและติดตามข้อมูลการลงทุนอยู่อย่างใกล้ชิดอยู่แล้ว ไม่มีอะไรน่าห่วงและไม่น่าจะกระทบจนทำให้ทุนสำรองระหว่างประเทศลดลงแต่อย่างใด ซึ่งการถือทองคำก็เหมือนการถือสินทรัพย์ชนิดอื่นๆ ที่มีความมั่นคงในระดับหนึ่ง เช่น หุ้น พันธบัตร (บอนด์) ทองคำ ฯลฯ ซึ่งราคามีขึ้นลงได้ แต่ที่สุดในภาวะนี้การลงทุนในสิ่งเหล่านี้อาจจะราคาแตกต่างกันไม่มากนัก เพราะนักลงทุนในตลาดโลกกังวลความเสี่ยงหันไปถือเงินเหรียญสหรัฐมากขึ้น ทำให้ราคาประเภทการลงทุนดังกล่าวนี้ไม่ต่างกันมากนัก เมื่อตีเป็นเงินเหรียญสหรัฐ